《次韵在伯送行》
宋代·赵蕃

白石何凿凿，白鸟可鹤鹤。
吾行甚悠悠，物境自廓廊。
缅思友生甚，顿使怀抱恶。
别辞固丁宁，醒矣转寂寞。
近犹已栏槛，远乃失城廓。
重惟始相遇，夫岂世所乐。
逮今信素我，是果天所酢。
相期振古风，相与务天爵。
兴时山水凭，意或风月托。
君亭足鸥鹭，我砌下鸟鹊。
诗盟寄閒嬉，笔势异强弱。
君诗似陈黄，君字如张索。
悠然正前瞻，渺矣已后落。
譬犹层台登，亦类中流泊。
怜我狂而疏，诲我详不略。
是行亦流转，敢谓逃束缚。
移官傥可归，故免听邻柝。
闲员苟得去，自此投远壑。
要期终身游，岂但今日约。
吾曹念元宾，学子慕有若。
至味匪盐梅，至乐非管籥。
四在分喜怒，非是论今昨。
扰扰与胶胶，休休仍莫莫。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。